Στο ενημερωτικό της σημείωμα για την επίσκεψη Μητσοτάκη στον Πειραιά, η Νέα Δημοκρατία υποστηρίζει ότι έλαβε χώρα ο εξής διάλογος:

«Ολοκληρώνοντας την επίσκεψη, ο κ. Μητσοτάκης έκανε μία στάση για να πάρει από έναν πωλητή το γνωστό περιοδικό «Σχεδία», το οποίο στηρίζει άστεγους συμπολίτες μας. “Το ξέρω Πρόεδρε ότι μας στηρίζετε. Δεν είναι η πρώτη φορά που αγοράζετε τη Σχεδία και μάλιστα από μένα”, του είπε ο πωλητής».

Όπως καταγγέλλει όμως ο πωλητής του περιοδικού, μιλώντας στην τηλεόραση του Kontra, ο διάλογος είναι ψεύτικος. «Ούτε ότι σας στηρίζουμε, ούτε τίποτα άλλο. Είμαι δημοκράτης, δε χαμπαριάζω, γι'αυτό κάνω τη διάψευση. Είναι μυθεύματα, τα διαψεύδω. Δεν είπα ποτέ τέτοιες κουβέντες» υποστηρίζει ο πωλητής, διαψεύδοντας τη ΝΔ και προσθέτοντας ότι απλώς ευχαρίστησε τον Κυριάκο Μητσοτάκη για την αγορά του τεύχους και το 1 ευρώ παραπάνω που άφησε.

«Εγώ επί προσωπικού, στον πρόεδρο της ΝΔ, δεν έχω ξαναπουλήσει το περιοδικό» ανέφερε επίσης ο πωλητής.